
	Παρουσίαση του βιβλίου του Βαγγέλη Χατζηβασιλείου

Η ΚΙΝΗΣΗ ΤΟΥ ΕΚΚΡΕΜΟΥΣ

Άτομο και κοινωνία στη νεότερη ελληνική πεζογραφία: 1974-2017

στο Σπίτι της Κύπρου

Πολλοί ήταν οι άνθρωποι των Γραμμάτων, φίλοι του έγκριτου κριτικού λογοτεχνίας Βαγγέλη Χατζηβασιλείου που παρακολούθησαν την Τετάρτη 13 Φεβρουαρίου 2019, στο Σπίτι της Κύπρου, την παρουσίαση του βιβλίου του, με τίτλο Η ΚΙΝΗΣΗ ΤΟΥ ΕΚΚΡΕΜΟΥΣ. Άτομο και κοινωνία στη νεότερη ελληνική πεζογραφία: 1974-2017, που κυκλοφορεί από τις εκδόσεις Πόλις.
Όπως διαβάζουμε στο οπισθόφυλλο, το βιβλίο αποπειράται να απαντήσει στο θεμελιώδες ερώτημα του  «πώς αναπαριστάται η σχέση ατομικού και συλλογικού στην πεζογραφία της Μεταπολίτευσης». Ένα ερώτημα που, ασφαλώς, παραμένει κρίσιμο, «αφού η Μεταπολίτευση έρχεται να μεταβάλει ριζικά όλα τα προδικτατορικά δεδομένα της ελληνικής κοινωνίας και, ενώ ξεκινάει από ένα στιγμιαίο γεγονός, την πολιτειακή αλλαγή του 1974, επεκτείνεται σε πολλαπλά πολιτικά, κοινωνικά και πολιτισμικά επίπεδα, αποκτώντας μια εξαιρετικά μακρά διάρκεια, που τερματίζεται μόνο με την εποχή της κρίσης». Όπως σημειώνει ο ίδιος ο συγγραφέας, εξηγώντας και τον τίτλο του βιβλίου του, «η πορεία της μεταπολιτευτικής πεζογραφίας δεν είναι αναπότρεπτη ή μονόδρομη και θυμίζει περισσότερο την κίνηση του εκκρεμούς: από την κοινωνία προς το άτομο και από το άτομο προς την κοινωνία».

Τον κ. Χατζηβασιλείου καλωσόρισε στο Σπίτι της Κύπρου η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, η οποία αναφέρθηκε στη ζωή και το έργο του. Όπως επισήμανε, προλογίζοντας, «σε μία εκτενή σύνθεση 910 σελίδων, που στο ευρετήριό της συναθροίζει τα ονόματα 457 συγγραφέων, ο Βαγγέλης Χατζηβασιλείου καταγράφει, εξετάζει, αξιολογεί και κατατάσσει (συγχρονικά και διαχρονικά( το σύνολο της ελλαδικής λογοτεχνικής πεζογραφικής παραγωγής στο χρονικό άνυσμα από το 1974 και την απαρχή της Μεταπολίτευσης μέχρι το 2017, όταν και ολοκληρώνεται η μελέτη του, αντιμετωπίζοντας τη μεγάλη αυτή λογοτεχνική περίοδο σε συνάρτηση με τις κοινωνικές της προσλαμβάνουσες και τα συμφραζόμενα της Ιστορίας».

Για το βιβλίο μίλησαν η Αναπληρώτρια Καθηγήτρια Α.Π.Θ., κριτικός λογοτεχνίας κ. Τιτίκα Δημητρούλια και ο ποιητής, κριτικός λογοτεχνίας κ. Κώστας Γ. Παπαγεωργίου.

Προσεγγίζοντας με σεβασμό «το εγχείρημα του Βαγγέλη Χατζηβασιλείου να καταγράψει τη μεταπολιτευτικής λογοτεχνία, όπως ο ίδιος την παρακολούθησε ως ενεργός παράγοντας του λογοτεχνικού πεδίου, ως σημαίνων επικαιρικός κριτικός, συνδυάζοντας την ιστορική προοπτική με την αξιολογική του τοποθέτηση και δη στο πλαίσιο ενός πολυδιάστατου θεωρητικού σχήματος», η κ. Δημητρούλια επισήμανε ότι ο συγγραφέας «επιλέγει να μελετήσει τη μεταπολιτευτική πεζογραφία στο σύνολό της με άξονα τη σχέση που αναπτύσσει με την Ιστορία και τη μνήμη ή την ατομικότητα και την υποκειμενικότητα», χαρακτηρίζοντας το έργο διεπιστημονικό και κατεξοχήν διαλογικό. Πρόκειται όπως ανέφερε, συμπερασματικά, «για ένα έργο που κρύβει πίσω του δουλειά χρόνων, ενδελεχή γνώση του λογοτεχνικού πεδίου, στέρεη άποψη … ένα έργο αναφοράς για τη μελέτη της μεταπολιτευτικής λογοτεχνίας, το οποίο, επιπροσθέτως μπορεί να διαβαστεί από ένα ευρύτατο κοινό … για πραγματωμένο έργο που αυτοδίκαια καταλαμβάνει σημαίνουσα θέση στον χώρο της λογοτεχνικής γραμματολογίας και κριτικής».
Κατά την παρουσίαση του, στη συνέχεια, ο κ. Παπαγεωργίου αναφερόμενοε στο βιβλίο επισήμανε ότι «πρόκειται για ένα ιδιάζον είδος αναγνωστικής-κριτικής αυτοβιογραφίας ενός ανθρώπου που, επί σαράντα ολόκληρα χρόνια, παρακολούθησε και εξακολουθεί να παρακολουθεί αδιαλείπτως, συστηματικά και εκ του σύνεγγυς την εξέλιξη της μεταπολιτευτικής (και όχι μόνο( πεζογραφία μας, εντοπίζοντας και ανασύροντας στην επιφάνεια στοιχεία πρόσφορα για τη συναγωγή χρήσιμων ειδικών και γενικών, διαφωτιστικών, συμπερασμάτων. Ό,τι, ωστόσο προσδίδει στο εν λόγω εγχείρημα ξεχωριστή βαρύτητα, μετατρέποντας την αναντίρρητα υπεύθυνη επισκόπηση της σαραντάχρονης κριτικής διαδρομής του Βαγγέλη Χατζηβασιλείου σε μια … υπαρξιακής υφής περιπέτεια, αναπτυσσόμενη και εξελισσόμενη στο πολυδιάστατο πεδίο της μεταπολιτευτικής μας πεζογραφίας, είναι ο τρόπος με τον οποίο πραγματοποιείται … η εκβολής μια μακροχρόνιας, με εμβρίθεια και συνέπεια ασκημένης επικαιρικής κριτικής στους σαφώς ηρεμότερους κόλπους της ιστορίας και της γραμματολογίας».
Μετά την ολοκλήρωση των εισηγήσεων, ακολούθησε ενδιαφέρουσα συζήτηση μεταξύ του συγγραφέα και των ομιλητών, με τη συμμετοχή του ακροατηρίου, για το βιβλίο, τις παραδοσιακές προσεγγίσεις και σύγχρονες τάσεις της κριτικής της λογοτεχνίας και τον ρόλο των κριτικών.
14 Φεβρουαρίου 2019

